கேள்வி: தற்குறிப்பேற்ற அணி - எடுத்துக்காட்டுகள் பற்றி நீங்கள் என்ன அறிந்துள்ளீர்கள்?
பதில்: எ.கா.1: ''போருழந் தெடுத்த ஆரெயில் நெடுங்கொடி'' ''வாரல் என்பனபோல் மறித்துக் கைகாட்ட'' சிலப்பதிகாரம் விளக்கம்: கோவலன் கண்ணகி மதுரை மாநகரத்திற்குள் நுழைய முற்படும்போது இயல்பாகக் காற்றிலாடும் தோரண வாயிற் கொடிகளைக் கவிஞர் தம் கற்பனையினால் கோவலன் மதுரையில் கொல்லப்படுவான் என்று முன்னமே அறிந்து வர வேண்டாம் என அக்கொடிகள் எச்சரிப்பதாகக் குறிப்பேற்றிக் கூறுவார். எ.கா.2: ''தையல் துயர்க்குத் தறியா தம் சிறகால்'' ''கையால் வயிறலைத்து காரிருள் வெய்யோனை'' ''வாவு பரித் தேரேறி வாவென்றழைப்பது போல்'' ''கூவினவே கோழிக் குலம்.'' நளவெண்பா விளக்கம்: நளன், தமயந்தியை நீங்கி, காட்டில் விட்டுச் சென்றான். அதிகாலையும் புலர, கோழிகளும் இயல்பாகக் கூவுகின்றன. இதைக் கண்ட புகழேந்தி, தமயந்தியின் தாங்கொணாத் துயர் கண்டே, கோழிகள் சூரியனை விரைவாக வரக் கதறுவதாகக் கூறுகிறார். எ.கா.3: '' காதலியைக் காரிருளில் கானகத்தே கைவிட்ட'' ''பாதகனைப் பார்க்கப் படாதேன்றோ - நாதம்'' ''அளிக்கின்ற ஆழிவாய் ஆங்கலவன் ஓடி'' ''ஒளிக்கின்ற தென்னோ உரை.'' நளவெண்பா விளக்கம்: நளன் கடலோரமாகச் செல்கின்றான். நண்டுகள்("அலவன்") தம் வளையில் இருந்து வெளிப்பட்டு கடல் நாடிச் செல்கின்றன. இதைக் கண்ட புலவர், மனைவியைக் காட்டில் விட்டுச் சென்ற பாதகனைப் பார்க்கக் கூடாது என்றே நண்டுகள் வெளியேறிச் செல்கின்றன என்கிறார்.